Briewe aan Oom Paul - Orania Beweging
Briewe aan Oom Paul
Des 27, 2019 | Uncategorized | 1 comment
Geagte Oom Paul
Oom Paul, dit gaan goed in Orania; goed omdat ons hard kan werk, en die vrug van ons arbeid kan sien, goed omdat ons dorp steeds veilig is, Oom weet, in Suid-Afrika word kinders sommer uit waentjies en uit motorkarre uit gesteel… Goed omdat God se seëninge veel groter is as ons verdienste. Oom sien, ons is maar ‘n klomp gewone sondaar Afrikaners hier bymekaar, en dus maak ons maar lekker droog ook soms. Ten spyte daarvan gaan dit goed, ten spyte van ‘n Suid-Afrika wat soos die Titanic besig is om stadig maar doelgerig die niksheid in weg te sink. Oom sal nie die storie van die Titanic ken nie, dit was ‘n bitter groot skip gewees wat op die 14de April 1912 op haar nooiensvaart ‘n ysberg getref het en toe in die yswater van die Atlantiese oseaan weggesink het. Dit was die grootste skip tydens die bou daarvan, en meer as 1500 mense het hul lewens verloor.
Hoekom ek vanoggend aan die Titanic dink is omdat twee mense baie soortgelyke uitlatings gemaak het. Die een was Kaptein Edward John Smith, die kaptein van die Titanic, die ander meneer Jacob Zuma, voormalige president van die ANC en Suid-Afrika. Die uitspraak deur die kaptein van die skip was: Not even God can sink this ship. Nou moet Oom verstaan dat die skip so goed ontwerp was, dat dit onsinkbaar moes wees. Dit was die mees moderne ontwerp, maar ek is geen ingenieur nie en kan dus nie die besonderhede regtig uitlê nie; iets oor die kompartemente wat losstaande van mekaar gekonstrueer is… Die eerste uitspraak was êrens in 1912, die volgende een was meer as 100 jaar later in 2016 deur meneer Jacob Zuma. Hy het heel vermakerig gesê dat die ANC sal heers totdat Jesus weer kom…
Ek weet ek spring bietjie rond in die tydlyn soos ek aan Oom skryf, maar daar is so verskriklik baie dinge wat verander het, gebeur het. Oom sal nie eens van die ANC weet nie. Die African National Congress is vandag die politieke party wat Suid-Afrika regeer, maar ek gebruik die woord regeer losweg, want wat eintlik gebeur is dat die burgery beroof word, onderdruk word en afhanklik gehou word van die uitgifte van die staat. Ek sal ook nie oor die African National Congress met Oom kan gesels sonder ook oor twee ander sake te praat nie, die een is die totstandkoming van ‘n politieke idee wat Kommunisme genoem word, die ander is die beleid van afsonderlike ontwikkeling wat in Suid-Afrika gevolg is. Die eerste is al ‘n ou idee, maar word eintlik eers gebore in 1917 met ‘n revolusie in Rusland. Die tweede is ook ‘n ou idee, die idee dat volkere binne hul eie geografiese gebied vir hulself verantwoordelikheid moet neem, en dit is in kiemvorm in 1913 hier in Suid-Afrika tot model ontwikkel as ‘n poging, wel ook een wat nie gewerk het nie, om sin aan die kompleksiteit van die Suid-Afrikaanse bevolking te probeer bied.
Terug by die Titanic, Oom Paul, die skip het ‘n ysberg getref en gesink. Tragies en hartverskeurend, maar aan die eenkant voel ek dat verwaandheid altyd tot tragedie en hartverskeuring lei. Die ANC het ook ‘n ysberg getref, spreekwoordelik, en die hele land sink. Ek lees onlangs dat die nasionale skuld, dit is nou die geld wat die staat êrens skuld en moet afbetaal, meer as R55 miljoen per burger van SA is. Ek wonder wat het hulle gekoop, Oom Paul, R55 miljoen rand is vrek baie geld. Meer as 50% van ons jongmense is sonder werk, en bykans 30% van die bevolking oorleef op wat genoem word SASSA. Sosiale toegifte vir diegene sonder werk. Mense word betaal om nie te werk nie… g’n wonder die skippie sink nie.
By die draai van die vorige eeu, eintlik vir die 100 jaar voor dit ook, het daar ‘n gees van revolusie in die wêreld posgevat. Nou weet Oom ook goed dat die aard van revolusie juis is om af te breek wat staan, en van voor ag te begin. Dit is ongelukkig in meeste gevalle hierdie voor begin waar die probleem lê, want alles brand en al wat die burgery geleer het om te doen is om dinge omvêr te werp. En hier staan ons in tye van revolusie… en alles #mustfall
Oom Paul sien, dinge het maar skeefgeloop, en dit voel soms of die wêreldvingers Suid-Afrika soos ‘n groen perske ryp probeer druk het, en die verandering het gekom, met geweld en terreur en die Rooi gevaar van Kommunisme wat die burgery wou ophef deur ‘n konstitusionele demokrasie. Maar die perske is gedruk en gedruk tot ‘n groen, suur pappery. Ek voel soms dat hierdie ANC, wat ‘n swart vryheidstryd in Suid-Afrika gevoer het, ook die burgery soos ‘n perkse papgedruk het, om stemme te kry en dan te heers totdat Jesus weer kom; en hier staan ons, weer onder ‘n vreemde vlag en verwaande maghebbers.
Oom Paul, ek wou eintlik meer vertel oor die ANC, die People’s war en die Freedom Charter, en meer praat oor hoe dinge sleg skeefgeloop het, maar my tyd is maar min vandag. Ek wil afsluit deur te sê dat ek soms soos een van die dissipels op die skuit in die stormsee voel, die wat in kleingeloof alles probeer het terwyl die skippie sink, en ek wag, in geloof vandag, in Orania, op Jesus om die storm in Suid-Afrika stil te maak. Nadat ons alles probeer het, lyk dit maar steeds of die skip sink, dit is nou in groter en meer bekwame hande, die hande van die Allerhoogste.
Stuur groete vir my Oupa
Pieter	on Desember 29, 2019 at 4:42 nm
Ek en my vrou Erene, 78 en 73 wou ons graag in Orania gaan vestig. Feiitlik al die vooraf formaliteite was afgehandel. Toe die skok van hartaanval. Daarna die realiteit dat as dit in Orania gebeur het, was ek bokveld toe. In Bethlehem was die ambulans binne 5 minute daar en is ek in n moderne privaathospitaal gestabiliseer en per ambulans na n privaathospitaal in Bloemfontein oorgeplaas. Ons droom nog steeds oor Orania. Ons bly lid van die Orania Beweging en as ons, ons huis verkoop kry wil ons n redelike bedrag in Orania belê. So kry ons dan n “tweede adres” in Orania. Sodra ons kan wil ons in Orania gaan vakansie hou. Groete.
Die weermag geklee in voorskote Februarie 18, 2020
Briewe aan Oom Paul Desember 31, 2019
Briewe aan Oom Paul Desember 27, 2019
Briewe aan Oom Paul Desember 12, 2019
Briewe aan Oom Paul November 27, 2019
Christo oor Minder is meer op Orania
A Buitendag oor Orania het die morele hoë grond: Deur Victor Correia
Past Andre Kleynhans oor Hoekom kan Orania nie alle arm Afrikaners help nie?
Vicky Onel oor Orania het die morele hoë grond: Deur Victor Correia
Pieter oor Briewe aan Oom Paul
Argief Kies Maand Februarie 2020 (1) Desember 2019 (3) November 2019 (5) Oktober 2019 (2) September 2019 (1) Augustus 2019 (2) Julie 2019 (2) Junie 2019 (2) Mei 2019 (2) April 2019 (3) Maart 2019 (1) Februarie 2019 (4) Januarie 2019 (3) Desember 2018 (3) November 2018 (3) Oktober 2018 (6) Oktober 2017 (4) September 2017 (7) Augustus 2017 (8) Julie 2017 (6) Junie 2017 (8) Mei 2017 (12) April 2017 (5) Maart 2017 (5) Februarie 2017 (8) Januarie 2017 (9) Desember 2016 (5) November 2016 (8) Oktober 2016 (7) September 2016 (8) Augustus 2016 (11) Julie 2016 (9) Junie 2016 (13) Mei 2016 (11) April 2016 (13) Maart 2016 (13) Februarie 2016 (14) Januarie 2016 (7) Desember 2015 (7) November 2015 (9) Oktober 2015 (10) September 2015 (10) Augustus 2015 (11) Julie 2015 (9) Junie 2015 (11) Mei 2015 (6) April 2015 (8) Maart 2015 (7) Februarie 2015 (5) Januarie 2015 (7) Desember 2014 (7) November 2014 (7) Oktober 2014 (10) September 2014 (7) Augustus 2014 (9) Julie 2014 (5) Junie 2014 (7) Mei 2014 (9) April 2014 (11) Maart 2014 (6) Februarie 2014 (3) Januarie 2014 (8) Desember 2013 (4) November 2013 (4) Oktober 2013 (9) September 2013 (2) Augustus 2013 (4) Julie 2013 (5) Junie 2013 (5) Mei 2013 (2) April 2013 (3) Februarie 2013 (1) Januarie 2013 (2) Desember 2012 (2) Oktober 2012 (5) September 2012 (1) Julie 2012 (3) Junie 2012 (4) Mei 2012 (2) April 2012 (4) Maart 2012 (4) Februarie 2012 (2) Januarie 2012 (4) Oktober 2011 (2) September 2011 (3) Augustus 2011 (3) Julie 2011 (11) Junie 2011 (1) Mei 2011 (6) April 2011 (1) Maart 2011 (3) Februarie 2011 (3) Januarie 2011 (10) Desember 2010 (6) November 2010 (4) Oktober 2010 (6)
by Orania BewegingDes 27, 2019Uncategorized1 comment